Vniversis et singulis Christi fidelibus presentes literas visuris seu audituris Aruidus, Dei et apostolice sedis gracia episcopus Aboensis, salutem in Domino sempiternam. Iustum et humanum esse arbitramur discretos itinerantes testimonialj assistencia licite contuerj, quibus vite et morum honestas benigne suffragatur. Cum igitur precensium ostensores religiosus ac Deo deuotus vir ffrater Matthias Olauj ordinis sanctj saluatoris expresse professus, non excommvnicatus, non suspensus nec aliqua interdictj macula quantum ad humanum spectat examen resperssus, necnon circumspectus vir Olaus Petrj, ciuis opidi Vallisgracie, ad limina Romane curie sanctum Jacobum in Compostella necnon ad sepulcrum dominicum aliaque pia loca, vbi sanctorum reliquiæ venerantur, sincera deuocione proficisci disponunt, super eorum fama discreta et honesta conuersacione testimonium prebemus veritatis, idcirco omnium et singulorum, ad quos ipsos casu vel proposito eundo, morando vel redeundo venire contigerit, recommendamus in Domino charitatj, attente cum et pro eiisdem fauorabiliterque supplicantes, quatenus ipsos diuine remuneracionis ob respectum et precum nostrarum interuentum omnj tranquillitate colligere velint, in viis dirigere seu consilium et auxilium inpartirj et eiisdem esse in omnibus fauorabiles promotores, non sinentes eosdem in persona aut rebus ab aliquo indebite contra insticiam quomodolibet molestarj, retribucionis mercedem ab omnipotentj Deo finaliter recepturj. Hiis vero, qui manus porrexerint illis adiutrices, de omnipotentis Dei misericordia ac beatorum Petrj et Paulj, apostolorum eius, meritis et auctoritate confisi xl dierum indulgencias de iniunctis eis penitenciis misericorditer in Domino relaxamus. Datum Abo anno Domini mdxiij, die decimaseptima mensis octobris, nostro sub secreto presentibus apposito in pendentj etc.